[{"text_idx": "#000000", "text": "\u201cHein, hein ja veelkord hein!\u201c ehk muljeid so\u0308o\u0308tmiskoolituselt"}, {"text_idx": "#000001", "text": "Aprilli esimeses pooles leidis aset hobuste so\u0308o\u0308tmisalane veebikoolitussari, mida viis la\u0308bi Ka\u0308tlin Leisson. Koolituse eestvedajaks oli Kersti Tael, kes on olnud seotud ka aina enam populaarsust koguvate Marlen Vassili koolituste korraldamisega. Kuna u\u0308hel hiljutisel Marleni koolitusel ja\u0308i ko\u0303rvu, et inimesed sooviksid rohkem ka hobuste so\u0308o\u0308tmisest teada saada, leidis Kersti la\u0308bi soovituste Ka\u0308tlini, kes oli meie ro\u0303o\u0303muks no\u0303us oma kogemusi ja teadmisi jagama."}, {"text_idx": "#000002", "text": "Koolituse raames \u201ckohtuti\u201d veebis neljal korral ning la\u0308bi ka\u0308idi sellised teemad nagu hobuse seedeanatoomia ja \u2013fu\u0308sioloogia, toitained ja nende omastamie, mineraalained ja vitamiinid ning ka konkreetsed praktilised soovitused ehk et mida, miks, millal ja kuidas toita. Veebikoolituste seeria lo\u0303ppes neljanda kohtumisega, kus fookus oli ko\u0303ikidel veel vastamata ja\u0308a\u0308nud ku\u0308simustel, mis Ka\u0308tlinini jo\u0303udnud olid."}, {"text_idx": "#000003", "text": "Ka\u0308tlin Leisson ehk koolitussarja la\u0308biviija on erialalt loomaarst ning on Eesti Maau\u0308likoolis veterinaarmeditsiini ja loomakasvatuse instituudi lektor, lisaks veel ka FEI 4* kestvusratsutamise vo\u0303istlusarst. Kuna ka tema kodune elu on olnud hobusekasvatusega seotud juba ca 20 aastat, siis on hobuste so\u0308o\u0308tmise teema teda juba aastaid po\u0303hjalikumalt huvitanud ning seeto\u0303ttu on ta sellel alal end pidevalt ka ta\u0308iendanud mitmetel rahvusvahelistel konverentsidel ja kursustel."}, {"text_idx": "#000004", "text": "Koolituse ka\u0308igus said korratud paljud teada-tuntud to\u0303ed, kuid kindlasti leidsid sealt ka omajagu uut isegi kogenud hobuseso\u0303brad ja ratsutajad. Ilmselt paljude meie teadmised on saadud pigem nii-o\u0308elda po\u0303lvest po\u0303lve ja katse-eksitus meetodil, aga oli hea aru saada, kuidas ikkagi ta\u0308pselt peaks tegema ja eriti just \u2013 miks. Koolituse ka\u0308igus to\u0303i Ka\u0308tlin meieni ka palju na\u0308iteid elust enesest, purustas nii mo\u0303negi mu\u0308u\u0308di ja varustas meid na\u0308idetega teadusmaailmast."}, {"text_idx": "#000005", "text": "Kuigi oleks raske edasi anda lu\u0308hidalt seda ko\u0303ike, mida see neljaosaline (ca 2 h korraga) koolitus endas sisaldas, siis pu\u0308u\u0308an va\u0308lja tuua mo\u0303ned vo\u0303tmeso\u0303nad. Ko\u0303ige tihedamini korratud lo\u0308o\u0308klause oli \u201eHein, hein ja veelkord hein!\u201c ehk et kvaliteetse koreso\u0308o\u0308da (olgu see siis hein, kuivsilo vo\u0303i karjamaarohi) ta\u0308htsust ei ole vo\u0303imalik u\u0308le hinnata, kuna see on rohuso\u0308o\u0308jast hobuse jaoks ko\u0303ige alus! Koreso\u0308o\u0308t peaks olema hobuse po\u0303hiso\u0308o\u0308t ning selle kvaliteet on u\u0308lioluline. Kui kvaliteetne koreso\u0308o\u0308t on piisavas koguses tagatud, on suures osas hobuse vajadused kaetud, seda nii energia, toitainete kui vitamiinide ja mineraalainete osas. Samuti on koreso\u0308o\u0308dal suur roll kogu seedesu\u0308steemi korralikus toimimises."}, {"text_idx": "#000006", "text": "Muidugi on teatud oludes teatud komponentide nagu valkude, vitamiinide vo\u0303i mineraalainete lisamine vajalik, kuid hobuseomanik vo\u0303iks olla piisavalt teadlik, et aru saada, millal ja milliseid vaja on. Enamasti on vajalik vaid paari u\u0308ksiku komponendi lisamine ning nende lisamise vajalikkus vo\u0303ib so\u0303ltuda na\u0308iteks nii hooajast (kas hobune so\u0308o\u0308b karjamaarohtu vo\u0303i on talvine aeg ja po\u0303hitoiduks hein) kui koreso\u0308o\u0308da kvaliteedist kui ka konkreetsest hobusest. Kasvavat hobust, tiinet vo\u0303i imetavat ma\u0308ra vo\u0303i raskes treeningus olevat hobust tuleb toita veidi teisiti kui lemmikloomana peetavat ja vaevu to\u0308o\u0308tavat hobust."}, {"text_idx": "#000007", "text": "Rootsis kaalutakse iga toidukorra jaoks hobustele nii hein kui ka mu\u0308sli.Foto: Kerttu Luus"}, {"text_idx": "#000008", "text": "Palju arutelusid oli ka teravilja teemal ja Ka\u0308tlin suunas meid mo\u0303tlema, miks me u\u0308ldse oma hobuseid teraviljaga toidame. Teravili ei ole hobuse so\u0308o\u0308daratsioonis ha\u0308davajalik ja vo\u0303ib juhtuda, et paljud so\u0308o\u0308davad oma hobustele kaera vo\u0303i muud teravilja lihtsalt harjumusest ja kuna \u201enii on alati tehtud\u201c. Teravili ise hobusele vajalik pole, samas annab see kontsentreeritud energiat, kui seda peaks suurenenud energiavajaduse to\u0303ttu vaja olema. Samas on ka teisi viise, kuidas energiakogust to\u0303sta, na\u0308iteks lisada hobuse toiduratsiooni o\u0303li. Samuti vo\u0303iks esimene samm olla koreso\u0308o\u0308da koguse to\u0303stmine. Kui siiski teravilja so\u0308o\u0308tmine tundub mo\u0308o\u0308dapa\u0308a\u0308smatu, vo\u0303iks teha selle otsuse teadlikult, kas su hobusele on parim just kaer, oder vo\u0303i miski kolmas, mis koguses seda anda ja kuidas ja millal seda anda. Seda ko\u0303ike selleks, et see avaldaks just seda mo\u0303ju, mida me soovime (saada lisaenergiat), kuid mitte po\u0303hjustada probleeme, mis liigse (vo\u0303i ebakorrektse) teravilja so\u0308o\u0308tmisega kaasa vo\u0303ivad tulla. Suured teraviljakogused ei po\u0303hjusta mitte ainult seedeprobleeme, vaid ka lihas- ja ka\u0308itumisprobleeme."}, {"text_idx": "#000009", "text": "Kogu koolituse u\u0308ldine toon oli selline, et olgem teadlikud, mida ja miks me teeme ja kuidas see hobust mo\u0303jutab. Ka\u0308tlin julgustas toitainete ja vitamiinide-mineraalainete koguseid ja\u0308lgima, so\u0308o\u0308tade ja toidulisandite pakendeid kriitilise pilguga analu\u0308u\u0308sima ning hobuse liigiomaste vajadustega arvestama! Vo\u0303ib juhtuda, et nii mitmeski kohas teeme asjad keerulisemaks, kui nad on. Meie hobused ei vaja tingimata seda ko\u0303ige uhkemat ja kallimat mu\u0308slit ja toidulisandit, mida just sotsiaalmeedias na\u0308gime, ku\u0308ll aga vajavad nad kvaliteetset (ja piisavas koguses) koreso\u0308o\u0308ta, vabalt ka\u0308ttesaadavat soola, o\u0303iges koguses vitamiine-mineraalaineid ning kui u\u0308ldse, siis vaid mo\u0303o\u0303dukas koguses teravilja."}, {"text_idx": "#000010", "text": "Ja\u0308rgnevalt palusin kommentaare Ka\u0308tlinilt kui meie lektorilt, Kerstilt kui koolituse eestvedajalt ning Vilvelt, Annikeselt ja Kaialt kui koolitusel osalejatelt."}, {"text_idx": "#000011", "text": "Mul oli va\u0308ga hea meel, aga samas ka suur u\u0308llatus na\u0308ha, et nii paljud inimesed antud koolitusel osalesid \u2013 ja\u0308relikult oli see teema hobuinimestele vajalik ja oluline. Seda na\u0308itas ka va\u0308ga aktiivne ku\u0308simuste esitamine nii loengute ajal kui ka meili teel, millest tuli va\u0308lja peamiselt see, et kuigi infot on praegusel Interneti-ajastul tohutul hulgal ja turul on ka va\u0308ga palju erinevaid so\u0308o\u0308dafirmasid, ollakse segaduses, et kas ja mis on ikka o\u0303ige ja asjakohane ning ka praktilise va\u0308a\u0308rtusega. Rohkem ku\u0308siti ka n-o\u0308 eriso\u0308o\u0308tmiste kohta \u2013 ehk siis kuidas so\u0308o\u0308ta hobuseid, kes kalduvad u\u0308lekaalulisusele vo\u0303i on maohaavandite vo\u0303i laminiidi riskiga. Samuti oli hulgaliselt ku\u0308simusi ta\u0308iendso\u0308o\u0308tade kohta \u2013 et mida ikkagi so\u0308o\u0308dapakendil ja\u0308lgida ja kuidas omale sobivat valida."}, {"text_idx": "#000012", "text": "Mulle tuleb veel siiani kirju positiivse tagasisidena, kus tuuakse va\u0308lja just see, et antud loengute po\u0303hjal on nu\u0308u\u0308d tekkinud palju selgem pilt, et mida, miks, kui palju ja kas u\u0308ldse so\u0308o\u0308ta. Omalt poolt tahan siinkohal kindlasti ta\u0308nada Kerstit, kes oli selle koolituse eestvedaja ja korraldaja \u2013 ning loomulikult ko\u0303iki osalejaid, sest just nemad annavad kinnitust selliste koolituste vajalikkuse osas."}, {"text_idx": "#000014", "text": "Ta\u0308nu sellele koolitusele tunnen ennast hobuste so\u0308o\u0308tmise osas palju kindlamalt. Ka\u0308tlin seletas ko\u0303ike va\u0308ga arusaadavalt ja mulle va\u0308ga meeldis tema entusiasm oma teadmisi jagada. Uut oli palju ja u\u0308llatav, kui lihtne tegelikult hobuste toitmine on! Kippusin enne u\u0308le mo\u0303tlema ja muretsema."}, {"text_idx": "#000015", "text": "Pean ka mainima, et ta\u0308nu Ka\u0308tlinile ja Marlenile on koolituste latt pa\u0308ris ko\u0303rgele aetud ja loodan veel selliseid a\u0308gedaid inimesi leida, kes meie hoburahvast koolitada sooviksid"}, {"text_idx": "#000017", "text": "Kuigi olen hobustega ninapidi koos olnud ca 50 aastat ja sellest 30 kas so\u0308o\u0308tnud vo\u0303i so\u0308o\u0308tasid valinud, siis ko\u0303ik need aastad olen tuginenud kogenumate tarkustele ja hiljem ka isiklikule kogemusele ning sellisel kujul pole mul u\u0308htegi koolitust olnudki."}, {"text_idx": "#000018", "text": "Hobuse seedeanatoomia, toitumisharjumused ning toitainete ja vitamiinide-mineraalainete vajadused polnud minu jaoks uus teema, kuid varasemalt on paljuski ko\u0303ik toimunud tunde ja\u0308rgi. Ka\u0308tlini loengusari pani mind enneko\u0303ike arvutama, mida ja kui piisavalt mu hobused siis ikkagi saavad, enneko\u0303ike just vitamiinide ja mineraalainete osas."}, {"text_idx": "#000019", "text": "Kui mo\u0303elda, kas koolitus to\u0303i kaasa ka praktilisi muutusi, siis pisut ku\u0308ll. Minu kodused hobused on elu aeg elanud ratsioonil \u201ehein-kaer-mineraalid\u2013vitamiinid-sool\u201c, ku\u0308ll aga hakkasin nu\u0308u\u0308d andma o\u0303li, mida ma varem kunagi teinud pole. Hetkel tundub, et nad hakkasid ka heina palju paremini so\u0308o\u0308ma. Kaerakoguse to\u0303mbasin poole peale, endise 1 kg asemel saavad nu\u0308u\u0308d 0,5 kg. Koreso\u0308o\u0308da osas muutusi teha polnud vaja, sest minu hobused on niikuinii 5 korda pa\u0308evas heina saanud ja pa\u0308eval o\u0303ues on see ka vabalt ees."}, {"text_idx": "#000020", "text": "Annike Laving (Ratsaliidu juhatuse liige, treener ja kooliso\u0303idukohtunik)"}, {"text_idx": "#000021", "text": "Esiteks suur kummardus Kersti Taelale, kes on eestvedajaks olnud neile ko\u0303igile a\u0308a\u0308rmiselt huvitavatele ja kasulikele koolitustele (nii Marleni kui ka Ka\u0308tlini loengud). Ei oma ta\u0308htsust, kui palju keegi juba teab vo\u0303i ei tea, alati on midagi juurde o\u0303ppida ning u\u0308hegi tarkuse kordamine pole veel kellelgi mo\u0308o\u0308da ku\u0308lgi alla jooksnud!"}, {"text_idx": "#000022", "text": "Ko\u0303ik, kes me nende vapustavate loomadega tegeleme, peaksime ka ennast kursis hoidma erineva uue infoga. Maailm meie u\u0308mber areneb ja o\u0303nneks ka hobuste kohta on alati midagi uut siin ilmas olemas. So\u0308o\u0308tmiskoolitus oli ses mo\u0303ttes va\u0308ga po\u0303nev, et andis just selle o\u0303ige suhtumise \u201ewhen in doubt, go without!\u201c ehk et kui ikka kindlapeale ei tea, kas su hobusele on seda va\u0308rvilist mu\u0308slit vo\u0303i pulbrit vaja, siis palun a\u0308ra anna seda talle. Kogu lemmikute maailm vaevleb toodete rohkuse ka\u0308es ja meie, kes me vastutame oma loomade eest, peame vastutustundlikult seal orienteeruma."}, {"text_idx": "#000023", "text": "Veel u\u0308ks ta\u0308htis aspekt on see, et Ka\u0308tlini na\u0308ol on Eestis olemas inimene, kes on oma ameti ja teadmiste suhtes entusiastlik, avatud, koolitatud ja n-o\u0308 meie jaoks olemas. Ta hoiab ka\u0308tt pulsil ka mujal maailmas toimuval, osaledes u\u0308lemaailmsetel veterinaaride konverentsidel. Meil on, kelle poole po\u0308o\u0308rduda, kui abi vaja peaks olema. See on ikka va\u0308ga-va\u0308ga suur asi meie va\u0308ikeses konnatiigis!"}, {"text_idx": "#000025", "text": "Minu jaoks oli Ka\u0308tlini loeng juba mitmes, olen varasemalt ka tema so\u0308o\u0308tmisalastel koolitustel osalenud. Oleme oma tallis tema so\u0308o\u0308tmispo\u0303himo\u0303tteid ha\u0308sti omaks vo\u0303tnud ja need sobivad meile ja meie hobustele. Ko\u0303ige aluseks on hein, me so\u0308o\u0308dame oma hobustele seda mitu korda pa\u0308evas ja pikki pause, nagu tihtipeale suurtes tallides on, meil ei ole. Jo\u0303uso\u0308o\u0308ta saavad hobused ainult vo\u0303istlusperioodil, kui trennid on intensiivsemad ja n-o\u0308 puhkeperioodidel nad peale heina ja mineraalide muud ei saa."}]